Deurbraak in saak van vermoorde Oos-Kaapse paartjieJacqueline Miller. Foto: Facebook. Speurders van die Oos-Kaap het ŉ deurbraak gemaak in die saak van ŉ jong paartjie, Jacqueline Miller (20) en Carl George (20) van Mthatha wie se liggame Sondag in ŉ dam buite die dorp gevind is. Lt.kol. Mzukisi Fatyela, polisiewoordvoerder, het Woensdag gesê drie mans, tussen 19 en 22 jaar oud, is Dinsdag omstreeks 23:30 deur ŉ spesiale taakspan by hul blyplek in hegtenis geneem. “Die sleutels van die motor wat Maandag in KwaLink opgespoor is, is in die verdagtes se besit gevind. Die motor het aan een van die slagoffers behoort. Een van die slagoffers se klere is ook in die verdagtes se besit gevind,” het Fatyela gesê. Carl George. Foto: Facebook Die drie verdagtes sal na verwagting Donderdag in die Mthatha-landdroshof verskyn op aanklagte van moord. Maroela Media het Dinsdag berig die Oos-Kaapse polisie volg talle leidrade op nadat die liggame van die jong paartjie gevind is. Die paartjie het glo Saterdagmiddag vermis geraak. ŉ Plaaslike inwoner het Sondag die polisie ontbied nadat hy die twee se liggame, wat glo naby mekaar in die Mthathadam gestort is, opgespoor het. Polisieduikers van die honde- en soek-en-reddingseenheid het hul liggame omstreeks 18:30 uit die water verwyder. Daar word vermoed dat die paartjie met ŉ stomp voorwerp geslaan is, aangesien hulle wonde aan hul bolywe opgedoen het. Daar was nie sigbare koeëlwonde aan hul liggame nie. Slegs George se klere en selfoon is vermis. Die vermoede bestaan dat die paartjie Saterdagmiddag ontvoer en elders vermoor is voordat hul liggame in die dam gestort is.